Қарағанды облысында әскери қызметші ірі көлемде есірткімен ұсталды
DATE: 13:29, 11 Қараша 2024 | GMT +5
TITLE: Қарағанды облысында әскери қызметші ірі көлемде есірткімен ұсталды
URL: https://kaz.inform.kz/news/karagandi-oblisinda-askeri-kizmetsh-r-kolemde-esrtkmen-ustaldi-1a22e5/
META: DATE: 13:29, 11 Қараша 2024 | GMT +5
TOTAL WORDS: 197
AUTHOR(S):
TEXT: «10 қараша күні «Балқаш-Сарышаған» тас жолында патрульдік полиция қызметкерлерімен жол қауіпсіздігін қадағалау барысында, жол жүру ережесін бұзу бойынша 31 жастағы азаматтың басқарған «Geely Coolray» автокөлігі тоқтатылды. Автокөлікті тексеру кезінде, жүк салғыштан жалпы салмағы шамамен 12 келі 18 пакетке оралған ақ түсті ұнтақ заттар тәркіленді. Оқиға орынына жеделтергеу тобы шақырылып, олар тәркіленген заттардың тиым салынған зат екенін анықтады», - деп хабарлайды Қарағанды облысының полиция департаментінің баспасөз қызметі. Ақпаратта айтылғандай, аталған факті бойынша қылмыстық іс қозғалды. Жүргізуші ұсталып, уақытша ұстау изоляторына қамалды. «Полиция азаматтардың қауіпсіздігін қамтамасыз ету және есірткінің таралуын болдырмау және есірткі қылмыстарының жолын кесу бойынша күшейтілген жұмысты жалғастыра бермек», - дейді департаменттен. Еліміздің Құрлық әскерлерінің баспасөз қызметі тыйым салынған ұнтақ заттармен ұсталған әскери қызметші екенін растады. «10 қарашада Сарыөзек гарнизонының әскери бөлімдерінің бірінің еңбек демалысында жүрген әскери қызметшісін есірткі тасымалдау кезінде Ұлттық қауіпсіздік комитетінің облыс бойынша департаментінің қызметкерлері ұстады», - деген хабар алдық баспасөз қызметінен. Аталған факті бойынша қылмыстық іс қозғалды, жеделтергеу іс-шаралары жүргізіліп жатыр. «Құрлық әскерлері істі объективті тергеу мақсатында құқық қорғау органдарына жәрдем көрсетеді», - дейді әскери ведомстводан. Бұған дейін Жамбыл облысында екі азаматтан аса ірі көлемде есірткі тәркіленгенін хабарлаған едік. Бірер күн бұрын Ұлттық қауіпсіздік комитеті Алматы облысында есірткі өндіретін жасырын зертхананың жолын кесті
